**VISIONSSKABELON**

**TIL POLITISK FORUM**

|  |
| --- |
| **POLITIKOMRÅDE – Globale visioner 4 – Globale fællesskaber** |
| Dette er udkastet til en af i alt 6 globale visioner der er indbyrdes sammenhængende, men tematisk opdelt i 1. Danmark det bedste land for verden, 2. Global lighed, 3. Global bæredygtig omstilling, 4. Globale fællesskaber, 5. Danmark som humanitær stormagt, 6. Global beskyttelse og mobilitet. Disse visioner er en samtænkning af visioner for forskellige politikområder som udenrigs-, udviklings-, handels-, forsvars- og sikkerheds-politik, samt rigsfællesskabet og berører derfor en række ordførerskaber; Rasmus, Ulla, Rene. Derudover præsenterer de globale tilgange til bla. bæredygtighed (Christian Poll), og Roger mht. Rigsfællesskabet. |
| **VISION *(skrives ind i partiprogrammet)***  *Max. 2500 tegn inkl. mellemrum* |
| Alternativet skal udvikle sig til et internationalt parti gennem samarbejde og fællesskaber på tværs af grænser. Vi vil aktivt skabe ligeværdige relationer, og fremme nye virksomhedsformer, netværk og samarbejder mellem stater, civilsamfund og den private sektor på tværs af landegrænser. Vi skal lade os inspirere og styrke den internationale dialog med nye aktører og gennem politisk og kulturelt samarbejde med en bred vifte af progressive, grønne kræfter.  Et stærkt globalt samarbejde bør hvile på klare principper, rettigheder og standarder som staternes forpligter sig til at implementere. Stærke internationale institutioner, normer og love, der kan regulere samspillet mellem stater og institutioner er afgørende for at styrke den globale sikkerhed og stabilitet. Individuelle og kollektive rettigheder skal være i centrum. Det kræver institutioner, der kan beskytte dem.  I dag er vores globale samarbejde på mange måder i krise.Folkeretten undermineres alt for ofte, de rigeste lande har uforholdsmæssig meget magt og tilliden til internationale institutioner er faldende.Samtidig er behovet for stærke fællesskaber større end nogensinde, fordi de udfordringer vi står overfor er grænseoverskridende**.** For at komme det paradoks til livs bliver vi nødt til at arbejde for at reformere eksisterende institutioner, og vise vilje og mod til at skabe nye. Vi skal bringe nye deltagelsesformer ind på de bonede gulve, vi skal presse på for at sikre en bedre inklusion af marginaliserede lande og folk og skabe rum for civilsamfundsindflydelse.  På globalt plan skal vi blive endnu bedre til at bruge det uudnyttede demokratiske potentiale og den skaberkraft, der ligger i mobilisering og organisering af civilsamfund – lokale såvel som grænseoverskridende netværk. Det er vores opgave konstant at fremme et tæt og gennemsigtigt samspil mellem civilsamfund, græsrødder, trossamfund, politiske eliter og de strukturer og organisationer, der indrammer dem. Det giver institutioner og politiske repræsentanter deres legitimitet.  Vi skal styrke den demokratiske kultur og demokratisere strukturerne i det europæiske samarbejde. EU skal være mere gennemsigtigt og bevæge sig tættere på borgerne. Medlemsstaterne skal samtidig blive bedre til at give de fælles løsninger en chance i stedet for kun at tænke til den nærmeste grænse.  Vi skal også tænke nyt og revidere vores samarbejde i Rigsfællesskabet. Ønsker Grønland og Færøerne at blive uafhængige skal vi støtte op om en bæredygtig udvikling for Nordatlantens oprindelige folk og natur og vi skal bidrage bedst muligt til at sikre ansvarlige investeringer.  Sidst men ikke mindst skal vi styrke den demokratiske kontrol med globale økonomiske institutioner som verdenshandelsorganisationen WTO, den Internationale Valutafond og Verdensbanken. Organisationer, der alle med fordel kunne reformeres så visionen om global bæredygtighed og social lighed sætter rammen for organiseringen af verdensøkonomien i stedet for det nuværende neoliberale systems logikker.  Fællesskabet skal gøre os, hver især og som samfund, frie og lige. |
| **EKSEMPLER PÅ KONKRETE FORSLAG TIL AT UNDERSTØTTE VISIONEN**  Giv tre eksempler på, hvordan konkret politik kan se ud på baggrund af denne vision. Dette kan være forslag som allerede findes i idékataloget, forslag som forslagsstillerne er ved selv at sende ind sendes ind til idékataloget eller eksempler som kom frem ved de politiske laboratorier. OBS: Disse forslag behandles ikke af Politisk Forum, men skrives ind i Idekataloget.  *Max. 1000 tegn inkl. mellemrum.* |
| UDARBEJDES I NÆSTE FASE |
| **BAGGRUND FOR VISIONEN**  *Max. 500 tegn inkl. mellemrum.* |
| Efter der i efteråret 2015 var initiativer til at udvikle en fredspolitik, var afholdt POLA’er og udarbejdet et udkast til udviklingspolitik og en europapolitisk vision var vedtaget i POFO, opstod der behov for at sikre samtænkning af Alternativets globale politikområder. Vedtagelsen af FN’s nye 17 mål for bæredygtig udvikling var også en drivkraft. Timingen var desuden perfekt for at Alternativet kunne spille ind når Lars Løkkes igangsatte udredning (Taksøe Jensen) med anbefalinger til en samtænkning af dansk udenrigs-, udviklings-, handels-, forsvars- og sikkerheds-politik ville udkomme i maj 2016.  Rasmus Nordqvist, Rene Gade og Ulla Sandbæk igangsatte processen. |
| **HVORDAN ER VISIONEN UDVIKLET?**  *Max. 800 tegn inkl. mellemrum* |
| **Opstart og forberedelse af POLA’er**: På initiativ af de 3 ordførere igangsattes arbejdet med at udvikle en global vision, som senere kan danne baggrund for konkrete politikker på udenrigs-, udviklings-, handels-, freds- og forsvarspolitik. I marts 2016 nedsattes en arbejdsgruppe bestående af 6 frivillige, der mødtes 4-5 gange, herunder også lejlighedsvist med ordførerne, den udenrigspolitiske rådgiver, LS’ POLA-ansvarlige og LS’ praktikant og tilrettelagde forløbet med afholdelse af POLA’er.  **POLA’er**: Temaerne for de enkelte POLA’er blev; Migration, Klima, Handelspolitik, Økonomi og demokrati, Sikkerhedspolitik, Økonomi og Ulighed, Rettigheder og konventioner, bæredygtig omstilling, vækstbegrebet, og endelig Rigsfællesskabet særligt til afholdelse i det grønlandske hus og invitation til grønlændere. I perioden mellem 9.4 og 25.4 afholdtes 8 POLA’er i hhv. København, Nordsjælland, Sjælland, Københavns Omegn, Odense, Århus, Ålborg og i det grønlandske hus i København. I hver POLA deltog 1-2 inviterede videnspersoner fra et bredt spektrum af forskere, NGO-repræsentanter, lokale eksperter mfl.. (se evt. liste) og i alt samlede POLA’erne cirka 150 deltagere.  **Skriveproces**: Den udenrigspolitiske rådgiver udarbejdede et udkast til de 6 foreliggende visioner baseret på en forudgående analyse og på de skriftlige input fra de afholdte POLA’er. Dette udkast er diskuteret i arbejdsgruppen, derefter færdigredigeret og vendt endnu engang for at sikre alle input fra POLA’erne er med. Udkastet sendes nu til Dialog, hvorefter kommentarer vil blive indarbejdet og endelig version fremsendt til POFO’s møde i november. |
| **MULIGE ULEMPER**  *Max. 800 tegn inkl. mellemrum* |
| Vi har ikke identificeret nogle ulemper ved at have en global politik, men det har været diskuteret at det er vigtigt både at have de store samtænkte visioner for en global politik, men også at det i det fortsatte arbejde er en udfordring at sikre sammenhæng mellem de mere konkrete politikker på enkeltområderne. Vi har desuden diskuteret at der kunne være en risiko for at de enkelt politikområder (udvikling, handel, fred og forsvar) ikke bliver tilstrækkeligt dybdegående behandlet når de samles, men vi mener at have overkommet denne risiko ved at udarbejde 6 tematiske, men sammenhængende visioner. |
| **VISIONSSTILLER**  Navn og mailadresse på den primære visionsstiller.  *Kontaktoplysninger bruges til at sende tilbagemeldinger vedrørende visionen.* |
| Rasmus Nordqvist  Ulla Sandbæk  Rene Gade  Leila Stockmar  Poul Brandrup  Marianne Victor Hansen  Jon Pedersen  Anders Agersnap  Flere ??? |
| **VISIONSSTØTTER**  Navn og mailadresse på de 10 medlemmer, der støtter visionen. |
|  |

**FORMALIA**

Alle felter skal være udfyldt, som de efterlever beskrivelsen i de konkrete felter.

Der skal udfyldes en skabelon pr. vision.

Sendes til: vision@alternativet.dk